हुआ यह कि मैं एनडीटीवी के लिए इंडियानामा कार्यक्रम किया करती थी और मुंबई के पुलिस आयुक्त अनामी राय ने उसको देखा और मुझे सुझाव दिया कि उनका आंदोलन इस प्रोग्राम के लिए ठीक रहेगा। कोठों से इन बच्चियों को छुड़ाना बहुत मुश्किल है और पुलिस अपनी इस नेक मुहिम का प्रचार करना चाहती थी, सो मैं एनडीटीवी के बेहतरीन कैमरामैन अजमल जामि के साथ पुलिस मुख्यालय पहुंची सुबह-सवेरे, जहां बगीचे में कुछ नाबालिग लड़कियां चुपचाप खड़ी थीं, इयन डाउलिंग नाम के एक आदमी के साथ, जिसके शरणगृह में इनको कोठों से बचाने के बाद पनाह दी गई थी। इन बच्चियों में थी रूबीना नाम की एक चौदह साल की लड़की, जिसका रंग संदली था, आंखें बड़ी-बड़ी और जिसके घने बाल भूरे थे। रूबीना ने मुझे बताया कि वह हमारे साथ चलने वाली है इस छापेमारी पर, क्योंकि पहले वाला कोठा वही है, जहां इसको दो साल कैद करके रखा गया था।